L 167/6
ET
Euroopa Liidu Teataja
30.6.2023
(22)
Määruse (EL) nr 651/2014 kohaldamisalasse tuleks lisada keskkonnamaksude või -tasude vähendamise teel antava abi kokkusobivuse tingimused.
Keskkonnamaksud või maksulaadsed tasud on kehtestatud keskkonnakahjuliku käitumise kulukuse suurendamiseks, takistades seega sellist käitumist ja parandades keskkonnakaitse taset.
Kui keskkonnamaksude või maksulaadsete tasude maksmist ei ole võimalik tagada, seadmata ohtu teatavate ettevõtjate majandustegevust, võib mõne ettevõtja sooduskohtlemine aidata tõsta keskkonnamaksude või maksulaadsete tasude laekumise üldist taset.
Järelikult võib keskkonnamaksude või maksulaadsete tasude vähendamine teatavatel juhtudel kaudselt tõsta keskkonnakaitse taset.
(23)
Kui ei kohaldu erieeskirjad, on asjakohane kohaldada kõigis majandussektorites samu keskkonnamaksude vähendamise ja nendest vabastamise teel antava abi tingimusi.
Maksuvähendusena antav abi sisevete kalapüügi ja kalakasvatuse valdkonnas, mille liikmesriigid on vastu võtnud nõukogu direktiivi 2003/96/EÜ (25) artikli 15 lõike 1 punkti f ja artikli 15 lõike 3 kohaselt, peaksid kuuluma seetõttu määruse (EL) nr 651/2014 kohaldamisalasse alates 1. juulist 2023, pärast seda kui komisjoni määrus (EL) 2022/2473 (26) nende suhtes enam ei kehti.
(24)
Kaugkütte- ja/või jahutussüsteemidele antava investeeringuteks ettenähtud abi puhul tuleks kohandada määruse (EL) nr 651/2014 artiklis 46 sätestatud kokkusobivuse tingimusi, mis käsitlevad fossiilkütuseid ja eelkõige maagaasi kasutavatesse kaugkütte- ja/või jahutussüsteemidesse tehtavateks investeeringuteks ettenähtud abi ning jaotusvõrkudesse tehtavateks investeeringuteks või nende täiustamiseks ettenähtud abi, et võtta arvesse Euroopa rohelise kokkuleppe ja Euroopa kliimamääruse eesmärke ning eelkõige kestliku Euroopa investeerimiskava (27).
(25)
Energiataristusse tehtavate investeeringute puhul tuleks määruse (EL) nr 651/2014 kohaldamisalasse lisada grupierandid sellisele investeeringuteks ettenähtud abile, mida ei anta abi saavates piirkondades.
Lisaks sellele tuleb kohandada määruse (EL) nr 651/2014 kokkusobivuse tingimusi, mis käsitlevad maagaasi energiataristusse tehtavateks investeeringuteks antavat abi, et võtta arvesse Euroopa rohelise kokkuleppe eesmärke ning tagada 2030. ja 2050. aasta kliimaeesmärkide järgimine.
(26)
Arvestades kaitsetööstuse projektide rahastamise eripära, mille puhul nõudlus pärineb peaaegu eranditult liikmeriikidelt, kes kontrollivad ka kõikide kaitseotstarbeliste toodete ja kaitsetehnoloogia soetamist, sealhulgas eksporti, toimib kaitsesektor ainulaadsel viisil ega järgi traditsioonilisematel turgudel valitsevaid tavapäraseid reegleid ja ärimudeleid.
Võttes arvesse sektori eripära, Euroopa Parlamendi ja nõukogu määrusega (EL) 2021/697 (28) asutatud Euroopa Kaitsefondi ning Euroopa Parlamendi ja nõukogu määrusega (EL) 2018/1092 (29) kehtestatud Euroopa kaitsevaldkonna tööstusliku arendamise programmi eeskirju, tuleks liikmesriikide rahalist panust nendesse kaasrahastatavatesse projektidesse käsitada teatavatel tingimustel siseturuga kokkusobivana ning vabastada need teavitamiskohustusest, kui rahastamise maksimummäärad on kehtestatud liikmesriikide kaasrahastamise stimuleerimiseks ja mitte üldise avaliku sektori rahastamise piiramiseks.
Eelkõige võib sellist kaasrahastamist pidada siseturuga kokkusobivaks suuremal määral kui vaid seoses teadus- ja arenduspro­ jektidele antavat abi käsitlevate üldsätetega, tingimusel et abisaajad maksavad projektist tulenevate intellektuaalomandi õiguste või prototüüpide mittekaitseotstarbelise kasutamise eest turuhinda.
Lisaks sellele ei peaks sellistes olukordades teadus- ja arendusprojekti väljavalimiseks olema uuesti vaja hinnata abikõlblikkuse tingimusi, kui komisjon on sõltumatute ekspertide abiga riikideülesel tasandil neid Euroopa Kaitsefondi või Euroopa kaitsevaldkonna tööstusliku arendamise programmi eeskirjade kohaselt juba hinnanud.
Tuleks ka muuta määruse (EL) nr 651/2014 artiklit 8, et võimaldada liidu keskselt hallatud rahastamise ja riigiabi kombinatsioone kuni projekti kogukulude summani.
(27)
Seepärast tuleks määruseid (EL) nr 651/2014 ning (EL) 2022/2473 vastavalt muuta,
(25) Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51).
(26) Komisjoni 14. detsembri 2022. aasta määrus (EL) 2022/2473, millega tunnistatakse teatavat liiki abi kalandus- ja vesiviljelustoodete tootmise, töötlemise ja turustamisega tegelevatele ettevõtjatele Euroopa Liidu toimimise lepingu artiklite 107 ja 108 kohaldamisel siseturuga kokkusobivaks (ELT L 327, 21.12.2022, lk 82).
(27) Komisjoni teatis „Kestliku Euroopa investeerimiskava.
Euroopa rohelise kokkuleppe investeerimiskava“ (COM(2020) 21 final).
(28) Euroopa Parlamendi ja nõukogu 29. aprilli 2021. aasta määrus (EL) 2021/697, millega luuakse Euroopa Kaitsefond ja tunnistatakse kehtetuks määrus (EL) 2018/1092 (ELT L 170, 12.5.2021, lk 149).
(29) Euroopa Parlamendi ja nõukogu , 18. juuli 2018. aasta määrus (EL) 2018/1092, millega kehtestatakse Euroopa kaitsevaldkonna tööstusliku arendamise programm eesmärgiga toetada liidu kaitsetööstuse konkurentsi- ja uuendusvõimet (ELT L 200, 7.8.2018, lk 30).